Un bărbat, în vârstă de 54 de ani, care lucra la reconstrucţia unui drum forestier în zona Rostea din Călimăneşti, județul Vâlcea, s-a stins din viață, joi, 09 mai, după ce a fost prins sub un mal de pământ.
„Poliţiştii din cadrul Poliţiei oraşului Călimăneşti au fost sesizaţi prin apelul unic de urgenţă 112 cu privire la faptul că un bărbat 54 de ani, din localitatea Bujoreni, în timp ce efectua lucrări pentru reconstrucţia unui drum forestier, în zona Rostea, din oraşul Călimăneşti, ar fi fost surprins de un mal de pământ. În urma incidentului, bărbatul a decedat. Trupul neînsufleţit al bărbatului a fost transportat la Serviciul de Medicină Legală Vâlcea, în vederea efectuării necropsiei”, precizează Inspectoratul de Poliţie Judeţean (IPJ) Vâlcea, citat de Agerpres.
Autoritățile au întocmit un dosar penal sub aspectul săvârşirii infracţiunilor de ucidere din culpă, neluarea măsurilor de sănătate şi securitate în muncă şi nerespectarea măsurilor legale de securitate şi sănătate în muncă.
În urma nefericitului eveniment, la faţa locului s-a intervenit cu o autospecială de stingere cu modul de descarcerare, o autospecială de descarcerare uşoară precum şi o ambulanţă.
„Pe o distanţă de aproximativ 7 kilometri, deplasarea echipajelor la locul intervenţiei s-a desfăşurat prin fond forestier cu autoturisme 4×4 puse la dispoziţie de personalul exploatării forestiere, drumul fiind inaccesibil autospecialelor de intervenţie. A fost anunţat şi echipajul Salvamont Vâlcea, în vederea asigurării intervenţiei operative. Echipajele sosite la locul evenimentului au constatat că victima de sex masculin era extrasă din zona de risc şi că aceasta prezenta leziuni incompatibile cu viaţa”, a menționat Inspectoratul pentru Situaţii de Urgenţă (ISU) Vâlcea.
În caz, a fost sesizat şi Inspectoratul Teritorial de Muncă Vâlcea.